Na temelju članka 18. Zakona o proračunu („Narodne novine“ broj 144/21) i članka 31. Statuta Općine Šodolovci („Službeni glasnik Općine Šodolovci“ broj 2/21), Općinsko vijeće Općine Šodolovci na 19. sjednici održanoj 15. prosinca 2023. godine donijelo je

**O D L U K U**

**o izvršenju Proračuna Općine Šodolovci**

**za 2024. godinu**

Članak 1.

Ovom se Odlukom uređuju prihodi i primici, rashodi i izdaci Proračuna Općine Šodolovci za 2024.g. (u daljem tekstu: Proračun), način izvršenja Proračuna, upravljanje financijskom i nefinancijskom imovinom, korištenje namjenskih prihoda i primitaka, prava i obveze korisnika proračunskih sredstava, ovlasti općinskog načelnika u izvršavanju Proračuna te druga pitanja u izvršavanju Proračuna.

Članak 2.

Sredstva proračuna osiguravaju se proračunskim korisnicima (u daljem tekstu: korisnici) koji su u Posebnom dijelu Proračuna određeni za nositelja sredstava raspoređenih po programima (aktivnostima i projektima), po vrstama rashoda i izdataka te po izvorima financiranja.

Korisnici smiju Proračunska sredstva koristiti samo za namjene koje su određene Proračunom i to do visine utvrđene u njegovom Posebnom dijelu.

Vijeće srpske nacionalne manjine Općine Šodolovci je proračunski korisnik Općine Šodolovci, a isti koriste žiro račun Općine Šodolovci IBAN HR53 2500 0091 8614 0000 6 za svoje redovno poslovanje. Aktivnosti Vijeća srpske nacionalne manjine iskazane su u Proračunu općine Šodolovci te isti nisu u obvezi sastavljati zasebne financijske izvještaje kao ni Izjavu o fiskalnog odgovornosti.

Općina Šodolovci u svojim poslovnim knjigama rashode Vijeća srpske nacionalne manjine iskazuje po prirodnoj vrsti rashoda i ne koristi podskupinu 367.

Članak 3.

Proračunska sredstva koristit će se samo za namjene utvrđene u Proračunu.

Proračun se izvršava u skladu s njegovim likvidnim mogućnostima. Iznimno zbog neusklađenog priliva sredstava u Proračun, Općinsko vijeće može izmijeniti dinamiku doznake sredstava pojedinim korisnicima kao i umanjiti ili privremeno obustaviti isplatu sredstava u visini nenamjenskog korištenja istih.

Svi korisnici Proračunskih sredstava moraju sredstva koristiti za utvrđene namjene štedljivo i u skladu sa propisima o korištenju odnosno raspolaganju tim sredstvima.

Nadzor nad korištenjem Proračunskih sredstava obavlja se u skladu sa zakonom o proračunu.

Članak 4.

Općina Šodolovci izdvaja u sredstva Proračunske zalihe 1.330,00 EUR. Sredstva Proračunske zalihe koriste se za hitne i druge namjene utvrđene člankom 65. Zakona o proračunu.

O korištenju sredstava Proračunske zalihe odlučuje Općinski načelnik.

O korištenju sredstava Proračunske zalihe iz stavka 1. ovog članka Općinski načelnik je obvezan izvijestiti Općinsko vijeće uz polugodišnji i godišnji izvještaj o izvršenju Proračuna.

Članak 5.

Proračun se izvršava od 01. siječnja do 31. prosinca 2024. godine. Samo naplaćeni prihodi u kalendarskoj godini priznaju se kao prihodi Proračuna za 2024. godinu.

Sredstva preostala u proračunu iz prethodne godine koristiti će se za namjene utvrđene u Proračunu Općine Šodolovci za 2024. godinu. Rashodi za koje nastane obveza u 2024.

godini rashodi su Proračuna za 2024. godinu neovisno o plaćanju.

Članak 6.

Proračunska sredstva ne mogu se preraspodijeliti, osim pod uvjetima i na način kako je utvrđeno Zakonom o proračunu i ovom Odlukom.

Općinski načelnik može odobriti preraspodjelu sredstava unutar proračunskih stavaka najviše do 5% rashoda i izdataka planiranih na proračunskoj stavci donesenoj od strane Općinskog vijeća Općine Šodolovci koja se umanjuje.

Općinski načelnik izvješćuje Općinsko vijeće o odobrenoj preraspodjeli sredstava uz polugodišnji i godišnji izvještaj o izvršenju Proračuna.

Članak 7.

Odluku o zaduživanju Općine i davanju jamstva donosi Općinsko vijeće sukladno Zakonu.

Općina se može kratkoročno zaduživati u skladu s Zakonom o proračunu.

Članak 8.

Sredstva raspoređena u Proračunu za izdatke na pozicijama transferi neprofitnim organizacijama te nabava kapitalnih sredstava doznačit će se na temelju Odluke načelnika.

Članak 9.

Namjenski prihodi proračuna su prihodi za posebne namjene, pomoći, donacije i prihodi od prodaje ili zamjene nefinancijske imovine u vlasništvu Općine i naknade s naslova osiguranja.

Namjenski primici su primici od financijske imovine i zaduživanja čija je namjena utvrđena propisom i/ili ugovorom.

Vlastiti prihodi su prihodi koje Općina ostvaruje od obavljanja poslova na tržištu i u tržišnim uvjetima.

Sredstva namjenskih prihoda i primitaka iz stavka 1. i 2. ovog članka kao i vlastitih prihoda koja nisu iskorištena u prethodnoj godini prenose se u tekuću proračunsku godinu.

Ukoliko su namjenski prihodi i primici i vlastiti prihodi uplaćeni u nižem iznosu nego što je planirano, mogu se preuzeti i plaćati obveze do visine uplaćenih odnosno prenesenih sredstava.

Naplaćeni i preneseni, a neplanirani namjenski prihodi i primici i vlastiti prihodi mogu se izvršavati prema naknadno utvrđenim aktivnostima i/ili projektima.

Članak 10.

Ako tijekom godine dođe do znatnije neusklađenosti ostvarivanja planiranih prihoda i primitaka, te rashoda i izdataka proračuna, Općinski načelnik predložit će izmjene i dopune proračuna radi uravnoteženja, odnosno preraspodjele sredstava.

Članak 11.

Za izvršenje ovog Proračuna u cijelosti je odgovoran Načelnik.

Naredbodavatelj za izvršenje Proračuna u cijelosti je Načelnik.

Općinski načelnik može u cijelosti ili djelomično otpisati dug prema Općini ako bi troškovi postupka naplate potraživanja bili u nerazmjeru s visinom potraživanja odnosno zbog drugog opravdanog razloga.

Odgoda plaćanja i obročna otplata (reprogram) duga Općini te otpis i djelomičan otpis potraživanja Općine, određuje se i provodi na način i po uvjetima sukladno važećim propisima.

Općinski načelnik odlučuje o otpisu nenaplativih i spornih potraživanja temeljem izvještaja Povjerenstva za popis potraživanja, a sukladno Pravilniku o proračunskom računovodstvu i Računskom planu (Narodne novine broj 124/14, 115/15, 87/16 ,3/18, 126/19 i 108/20).

Članak 12.

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja. Zahtjev za isplatu sredstava za nabavu roba, obavljanje usluga i ustupanje radova mora se temeljiti na propisima o javnoj nabavi.

Članak 13.

Ova odluka objavit će se u „Službenom glasniku Općine Šodolovci“, a primjenjuje se od 01. siječnja 2024. godine.

Klasa: 400-01/23-01/2

Urbroj: 2158-36-01-23-2

Šodolovci, 15. prosinca 2023. PREDSJEDNIK OPĆINSKOG VIJEĆA

Lazar Telenta